Die liggaam van André Christiaan Gebhardt (53), ŉ haarkapper van Riebeeckstad in Welkom, is Dinsdagoggend in sy huis aangetref van waar hy ook sy salon bedryf.

Kapt. Stephen Thakeng, polisiewoordvoerder, het aan Maroela Media gesê die Gebhardt se bejaarde pa het omstreeks 07:30 op sy seun se liggaam afgekom nadat hy hom nie per selfoon in die hande kon kry nie.

“Die pa het gaan ondersoek instel. Hy is na sy seun se huis en het gesien die hoofhek is gesluit. Hy het ŉ trapleer by die buurman geleen om oor die heining te klim, waarna hy gesien het die voordeur en die veiligheidsdeur staan oop,” het Thakeng gesê.

Gebhardt se pa het sy liggaam op die vloer aangetref. Daar was ŉ tou, waarmee gordyne vasgebind word, om sy nek. Hy het geen sigbare beserings gehad nie en die polisie vermoed hy is verwurg. Sy hande was voor sy liggaam met skoenveters vasgebind.

Thakeng het gesê die huis is geplunder, die kluis is oopgebreek en ŉ onbekende bedrag kontant en die oorledene se selfoon word vermis. “Die oorledene se voertuig was langs die huis en nie gesluit nie. Tekens dui daarop dat die voertuig ook geplunder is.”

Die polisie ondersoek ŉ saak van moord. Dit is nog nie duidelik hoeveel verdagtes by die moord betrokke was nie. ŉ Volskaalse soektog is deur die Welkom-polisie se moordtaakspan van stapel gestuur. Niemand is nog in verband met die moord in hegtenis geneem nie.

Die polisie doen ŉ beroep op die publiek om kapt. Selbourne Menyatso van die taakspan by 083 634 8661 te bel as hulle enige inligting oor die moord of verdagtes het.